九日遊天竺
作者：李石
朝代：宋

paragraphs: 霞影塔觜紅，嵐光佛頭綠。
沙明疎柳外，尋路遶湖曲。
遠客誰與俱，斯遊未爲獨。
佳處心自領，未易語童僕。
應接敢憚煩，山水相追逐。
此間有魚鳥，怪我來不速。
都城無閒官，旬謁廢休沐。
幸茲九日臨，及此秋氣淑。
醺酣豈無分，登眺寧免俗。
起行九里松，試插一枝菊。
西風莫欺客，破帽雙鬢禿。
未敢醉向人，藕泉潄新馥。